Man in hof ná bankkliënt R1,2 miljoen verloorFoto: Stevepb/Pixabay.com ŉ 33-jarige man het Maandag in die Wynberg-landdroshof in Kaapstad verskyn op aanklag dat hy ŉ bankkliënt uit meer as R1,2 miljoen bedrieg het. Kapt. Lloyd Ramovha, woordvoerder van die Valke, het gesê die man het na bewering die bankstelsel gemanipuleer en nuwe aanlyn-bankdiensprofiele geskep vir ŉ rekening wat aan ŉ FNB-kliënt, van ’n plaaslike tak in Houtbaai, behoort. Die beskuldigde het ook na bewering bankkaarte op dié rekening gemagtig en bedrieglike transaksies na verskeie bankrekeninge toegelaat wat daartoe gelei het dat die kliënt meer as R1,2 miljoen verloor het. Volgens Ramovha is ŉ forensiese ondersoek van stapel gestuur nadat die kliënt ŉ klagte ingedien het. Die Valke is in die ondersoek genader en die man is in hegtenis geneem terwyl hy aan diens was. “Die beskuldigde is op borgtog van R5 000 onder streng voorwaardes vrygelaat en moet op 9 Februarie 2018 weer in die hof verskyn op aanklagte van bedrog, geldwassery en die oortreding van die Wet op Elektroniese Kommunikasie- en Transaksies,” het Ramovha gesê. Hy het gesê verdere inhegtenisnemings kan moontlik volg.